MAKANI AAYUNGIZYIDWE
Ino Buzuba Bwalubeta Ninzi?
INO Buzuba Bwalubeta mubuyeeyela buti? Bamwi bayeeya kuti bantu batabaliki banooli mumulongo eelyo umwi aumwi uyooletwa kumbele lyacuuno cabwami ca Leza. Mulubeta oolo aumwi uyoowambilwa ciyoomucitikila. Ibamwi bayoolumbulwa abuumi bwamu paradaiso kujulu, pele bamwi bayoosinganizyilwa kukupenzyegwa kutamani. Pele icaamba Bbaibbele kujatikizya ciindi eeci ciliindene kapati. Jwi lya Leza lyaamba buzuba oobo kuti nciindi cabulangizi akubukulusyigwa, ikutali ciindi ciyoosya pe.
Kubbuku lya Ciyubunuzyo 20:11, 12 tubala bupanduluzi bwa Buzuba Bwalubeta mbwaakalemba mwaapostolo Johane kuti: “Ndakabona cuuno cipati cituba ayooyo uukede alincico. Kuzwa kubusyu bwakwe nyika ajulu zyoonse zyakacija, nkabela masena aazyo taakakajanwa limbi pe. Mpawo ndakabona bafu boonse, bapati abaniini, baliimvwi kunembo lya-Leza, elyo mabuku akavununwa, alimwi kwakavununwa ibbuku limwi, ndebbuku lyabuumi. Nkabela bafu bakabetekwa mbuli makani aalembedwe mumabuku, mbuli milimo yabo.” Ino Mubetesi waambwa aawa nguni?
Jehova Leza ngomubetesi wabanamaleya mupati. Nokuba boobo, mukuli wini wakubeteka waupa kuli umbi. Ikweelana abbuku lya Incito 17:31, imwaapostolo Paulo wakaamba kuti Leza “wabika buzuba mbwati kabeteke nyika mubululami, kumwaalumi oyo ngwasungwide.” Ooyu Mubetesi uusungwidwe naa uubikkidwe ngu Jesu Kristo wakabusyigwa. (Johane 5:22) Pele ino Buzuba Bwalubeta buyootalika lili? Ino butola ciindi cilamfwu buti?
Ibbuku lya Ciyubunuzyo litondezya kuti Buzuba Bwalubeta buyootalika yaakwiinda nkondo ya Harmagedoni, iciindi bukkale bwa Saatani anyika bwaakunyonyoonwa. * (Ciyubunuzyo 16:14, 16; 19:19–20:3) Yaakwiinda Harmagedoni, Saatani amadaimona aakwe bayoowangwa mumulindi uutagoli kwamyaka iili cuulu. Iciindi eeco, ibalelinyina kujulu ibali 144,000 bayooba babetesi alimwi bayooyendelezya kabali bami “antoomwe a-Kristo myaaka iili cuulu.” (Ciyubunuzyo 14:1-3; 20:1-4; Ba-Roma 8:17) Buzuba Bwalubeta tacili cintu cicitwa cakufwambaana mumawoola aali 24 pe. Buyootola myaka iili cuulu.
Lyaciindi eeco cilampa myaka iili cuulu, Jesu Kristo ‘uyoobeteka baumi abakafwa.’ (2 Timoteo 4:1) “Baumi” banooli “inkamu impati” yabantu bayoofwutuka Harmagedoni. (Ciyubunuzyo 7:9-17) Imwaapostolo Johane alimwi wakabona “bafu boonse . . . baliimvwi kunembo lya-Leza” mulubeta. Mbubwenya Jesu mbwaakasyomezya, ‘ibali muzyuumbwe mbayeeya Leza bayoomvwa jwi lya Kristo akuzwa mulinzizyo’ kwiinda mububuke. (Johane 5:28, 29; Incito 24:15) Pele ino lubeta lwabantu boonse lunooyeeme anzi?
Ikweelana acilengaano camwaapostolo Johane, “mabuku akavununwa” alimwi “bafu bakabetekwa mbuli makani aalembedwe mumabuku, mbuli milimo yabo.” Sena mabbuku aayo alembedwe milimo yabantu yamusyule? Peepe, lubeta talunooyeeme azintu nzyobakacita bantu kabatanafwa. Ino tuzyi buti oobo? Ibbaibbele lyaamba kuti: “Mufu waangunwidwa mulandu wazibi.” (Ba-Roma 6:7) Aboobo aabo babusyigwa balabuka kabanyina mulandu wazibi nzyobakacita kabatanafwa. Aboobo mabbuku ayelede kwaamba milazyo ya Leza iimbi njayoopa. Ikutegwa bakapone kukabe kutamani, basikufwutuka Harmagedoni alimwi abaabo bayoobusyigwa bayooyandika kutobela milawo ya Leza, ikubikkilizya amilazyo iimbi mipya njayoopa Jehova lyamyaka iili cuulu. Aboobo bantu bayoobetekwa kweelana azintu nzyobayoocita lya Buzuba Bwalubeta.
Lya Buzuba Bwalubeta bantu batabaliki bayoopegwa coolwe cakusaanguna cakwiiya zyaluyando lwa Leza alimwi akulutobela. Eeci caamba kuti kunooli mulimo wakuyiisya mupati. Mmasimpe, “bantu baluwa balaiya bululami.” (Isaya 26:9) Nokuba boobo, tabali boonse banoolisungwide kucita kuyanda kwa Leza. Ibbuku lya Isaya 26:10 lyaamba kuti: “Muntu sizibi afwidwa buuya, taiyi bululami pe. Munyika yabulome uyoopilinganya milimo yakwe. Takoobona bulemu bwa-Jehova pe.” Ibantu aaba babi bayoojaigwa kukabe kutamani lya Buzuba Bwalubeta.—Isaya 65:20.
Buzuba Bwalubeta bwaakugola, bantunsi ibanoocipona banooli ‘babuka’ ncobeni kubuumi kabali bantunsi balondokede. (Ciyubunuzyo 20:5) Aboobo lya Buzuba Bwalubeta banamaleya bayoobukulusyigwa akuba muciimo cakumatalikilo cakulondoka. (1 Ba-Korinto 15:24-28) Mpoonya musunko wamamanino uyootobela. Saatani uyoowangununwa muntolongo akuzumizyigwa kweena banamaleya alimwi kaindi kamamanino. (Ciyubunuzyo 20:3, 7-10) Kuli baabo ibayoomukazya, ciyoozuzikizyigwa cakumaninina icisyomezyo cili mu Bbaibbele cakuti: “Balulami bayookona nyika, bayookala alinjiyo lyoonse.” (Intembauzyo 37:29) Inzya, Buzuba Bwalubeta buyooleta zilongezyo kubanamaleya boonse basyomeka!
^ munc. 1 Ikujatikizya Harmagedoni, amubone bbuku lya Insight on the Scriptures, Bbuku 1 apeeji 594-5, 1037-8 alimwi acibalo 20 mubbuku lyakuti Amukombe Leza Mwini-Mwini Uuli Alikke, aakamwaigwa a Bakamboni ba Jehova.
tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn